Μητροπολίτης Σουηδίας Κλεόπας

Ο Μητροπολίτης Κλεόπας  (κατά κόσμον Παναγιώτης Στρογγύλης, Νέα Σμύρνη, 20 Αυγούστου 1966) είναι Έλληνας ιεράρχης του Οικουμενικού Πατριαρχείου, ο οποίος διατελεί Μητροπολίτης Σουηδίας και πάσης Σκανδιναυΐας από το 2014.

 Βιογραφικά στοιχεία 
Ο Μητροπολίτης Κλεόπας (κατά κόσμον Παναγιώτης Στρογγύλης) γεννήθηκε στη Νέα Σμύρνη το 1966.

Ολοκλήρωσε τις γυμνασιακές σπουδές του στη Νέα Σμύρνη και ακολούθως έγινε δεκτός με υποτροφία στην Ριζάρειο Εκκλησιαστική Σχολή από την οποία αποφοίτησε το 1984. Σπούδασε θεολογία στη Θεολογική Σχολή του Πανεπιστημίου Αθηνών, από όπου αποφοίτησε το 1988. Πραγματοποίησε διετείς μεταπτυχιακές σπουδές στο Κανονικό Δίκαιο στην ίδια θεολογική σχολή. Συνέχισε τις μεταπτυχιακές του σπουδές στη Θεολογική Σχολή του Πανεπιστημίου του Ντάρχαμ της Αγγλίας απ΄ όπου απέκτησε Master of Arts το 1992. Το 1994 αποφοίτησε με την ανώτατη διάκριση από την Θεολογική Σχολή του Τιμίου Σταυρού της Βοστώνης με μεταπτυχιακό τίτλο σπουδών στην Ιερά Θεολογία. Τέλος, πραγματοποίησε διδακτορικές σπουδές στη Παλαιά και Καινή Διαθήκη στη Θεολογική Σχολή του Πανεπιστημίου της Βοστώνης και στη Θεολογική Σχολή του Πανεπιστημίου Χάρβαρντ. Το 1996 αναγορεύτηκε διδάκτωρ θεολογίας της Θεολογικής Σχολής του Αριστοτελείου Πανεπιστημίου Θεσσαλονίκης.

Χειροτονήθηκε διάκονος το 1989 και πρεσβύτερος το 1992, από τον Μητροπολίτη Θεσσαλιώτιδος και Φαναριοφερσάλων Κλεόπα, ο οποίος του απένειμε και το οφίκιο του αρχιμανδρίτη. Υπηρέτησε ως εφημέριος στη Μητρόπολη Βοστώνης (1994-1996, 2004-2014) και στην Αρχιεπισκοπή Αμερικής (1996-2004). 

Κατά τη διάρκεια της θητείας του στη Θεολογική Σχολή του Τιμίου Σταυρού της Βοστώνης, υπηρέτησε ως γραμματέας του προέδρου της Σχολής, Μητροπολίτη Βοστώνης Μεθοδίου. Αμέσως μετά διορίστηκε διευθυντής του Τμήματος Μητρώου του Ελληνικού Κολεγίου και επίκουρος Καθηγητής Πατερικών Σπουδών, διδάσκοντας επί τριετία στο μεταπτυχιακό τμήμα της Σχολής.

Τον Δεκέμβριο του 1996 διορίστηκε ιερατικώς προϊστάμενος στον Ιερό Ναό της Μεταμορφώσεως του Σωτήρος στην Κορώνα της Νέας Υόρκης όπου υπηρέτησε μέχρι το 2004. Στη συνέχεια διορίστηκε ιερατικώς προϊστάμενος στον Ιερό Ναό της Αγίας Τριάδος στο Λόουελ της Μασαχουσέτης (2004-2009). Από τον Μάρτιο του 2009 και έως το 2014 υπηρέτησε ως ιερατικώς προϊστάμενος του Καθεδρικού Ναού του Ευαγγελισμού της Βοστώνης και διευθυντής της Ελληνικής Παιδείας της Μητρόπολης Βοστώνης.

Στις 5 Μαΐου 2014, η Αγία και Ιερά Σύνοδος του Οικουμενικού Πατριαρχείου τον εξέλεξε Μητροπολίτη Σουηδίας και πάσης Σκανδιναυΐας. Στις 21 Μαΐου, χειροτονήθηκε επίσκοπος από τον Οικουμενικό Πατριάρχη Βαρθολομαίο, στον Πάνσεπτο Πατριαρχικό Ναό του Αγίου Γεωργίου. 

 Συγγραφικό έργο 
 «Ἡ ἱεραποστολική διακονία τοῦ Ἀρχιμανδρίτου Εὐσεβίου Βίττη εἰς τήν Σκανδιναυΐαν 1965-1980», Εκδόσεις Αποστολικής Διακονίας της Εκκλησίας της Ελλάδος, 2024
 «Ανέκδοτες επιστολές Αγίου Νεκταρίου Πενταπόλεως (δεύτερος τόμος)», Δίτομος (Τόμος Α' και Τόμος Β'), Εκδόσεις Αποστολικής Διακονίας της Εκκλησίας της Ελλάδος, Νοέμβριος 2023
 «Ο Άγιος Νεκτάριος Κεφαλάς, Μητροπολίτης Πενταπόλεως», Δίτομος (Τόμος Α' και Τόμος Β'), Εκδόσεις Αποστολικής Διακονίας της Εκκλησίας της Ελλάδος, Δεκέμβριος 2019
 «Ο Άγιος Νεκτάριος Πενταπόλεως Και Η Ριζάρειος Εκκλησιαστική Σχολή 1894-1908», Έκδοση από το Ίδρυμα της Ριζαρείου Εκκλησιαστικής Σχολής (Ριζάρειο Ίδρυμα), Απρίλιος 2008
 «Ο Aγιος Νεκτάριος Πενταπόλεως και η Αίγινα», Εκδόσεις: Διήγηση, Ιανουάριος 2003

 Παραπομπές 

Πηγές


Κλεόπας